text: Naturbrande hærger
  04 april 2013 kl. 13.02
  Naturen er lige nu let antændelig. Alene i dag har der været naturbrande i Nørre Nebel, Oksbøl, Egtved og i Nordby på Fanø.
  Alle steder er det gået ud over hede- og klitområder.
  Direkte fra brandstedet ved ¨Tågelundvej 17 i Egtved fortæller indsatslederen fra Vejle Brandvæsen, brandinspektør Bo Gøgsig:
  - Ilden har fat i et naturområde på omkring en tønde land bevokset med græs, bøgeplanter og buskads. Her er rigtig tørt, fordi safterne ikke er trukket op i planterne endnu, understreger han.
  Et enkelt cigaretskod er nok til at antænde en naturbrand.
  
  April er brandfarlig
  April er højsæson for naturbrande. Beredskabsstyrelsen oplyser, at antallet af udrykninger til naturbrande i april i de seneste fem år har været på 278 i gennemsnit.
  I de fem måneder fra april til og med august ligger det gennemsnitlige antal udrykninger til naturbrande på 250 om måneden.
  I hele landet er beredskaberne blevet kaldt ud til 77 naturbrande i de første tre dage af april i år, oplyser Beredskabsstyrelsen.
  Statistikken viser, at april er mere brandfarlig end en sommermåned med tørt vejr og sol.
  I sommermånederne er planter og træer bedre beskyttet mod ild, fordi de strutter af safter.
  Beredskabsstyrelsen giver følgende råd til naturelskere:
  Brug dertil indrettede bålpladser, hvis du skal tænde et bål eller grill
  Efterlad aldrig et bål, der ikke er slukket helt
  Smid ikke cigaretskod og lignende i naturen
  Ring hurtigt 1-1-2, hvis uheldet alligevel er ude.
  